Den 20-årige mand, der søndag blev anholdt efter et større drama havde udspillet sig på Sverigesgade i Aalborg er blevet varetægtsfængslet i fire uger. Han er sigtet for at overtræde paragraf 119 i straffeloven, der handler om trusler mod embedsmænd. Mandens kæreste ville ikke have ham på sin adresse i Sverigesgade og havde bedt ham forlade den. Det gjorde manden gal og da politiet nåede frem kastede han et sofabord efter dem. - Betjentene trak sig ud af lejligheden, og holdt døren lukket udefra. Så svinger han pludselig en økse på døren indefra, som splintres, fortæller anklager Mette Høg. Betjentene blev ikke ramt af øksen, og sigtelsen begrænses derfor til at omhandle trusler og ikke vold. Manden råbte også efter betjentene, at de han ville slå dem ihjel, fortæller Mette Høeg. Den 20-årige nægtede sig skyldig, men accepterede varetægtsfængslingen. Han fik i september en dom på otte måneders fængsel for personfarlig kriminalitet stadfæstet i Vestre Landsret.
20-årig varetægtsfængslet i fire uger for trusler mod betjente.